CELEX: 62015CN0544
Language: sk
Date: 2015-10-19 00:00:00
Title: Vec C-544/15: Návrh na začatie prejudiciálneho konania, ktorý podal Verwaltungsgericht Berlin (Nemecko) 19. októbra 2015 – Sahar Fahimian/Spolková republika Nemecko

21.12.2015   
            
            
               SK
            
            
               Úradný vestník Európskej únie
            
            
               C 429/13
            
         Návrh na začatie prejudiciálneho konania, ktorý podal Verwaltungsgericht Berlin (Nemecko) 19. októbra 2015 – Sahar Fahimian/Spolková republika Nemecko
   (Vec C-544/15)
   (2015/C 429/17)
   Jazyk konania: nemčina
   
      Vnútroštátny súd, ktorý podal návrh na začatie prejudiciálneho konania
   
   Verwaltungsgericht Berlin
   
      Účastníci konania pred vnútroštátnym súdom
   
   
      Žalobkyňa: Sahar Fahimian
   
      Žalovaná: Spolková republika Nemecko
   
      Ďalší účastník konania: mesto Darmstadt
   
      Prejudiciálne otázky
   
   
               1
            
            
               
                           a.
                        
                        
                           Má sa článok 6 ods. 1 písm. d) smernice Rady 2004/114/ES z 13. decembra 2004 o podmienkach prijatia štátnych príslušníkov tretích krajín na účely štúdia, výmen žiakov, neplateného odborného vzdelávania alebo dobrovoľnej služby (1), vykladať tak, že príslušné orgány členských štátov pri preskúmavaní, či štátny príslušník tretej krajiny, ktorý požiadal o prijatie na účely uvedené v článkoch 7 až 11 smernice, predstavuje ohrozenie verejného poriadku, verejnej bezpečnosti alebo verejného zdravia, môžu použiť voľnú úvahu, na základe čoho ich administratívne posúdenie podlieha len obmedzenému súdnemu preskúmaniu?
                        
                     
                           b.
                        
                        
                           V prípade kladnej odpovede na otázku 1a:
                           Akým právnym obmedzeniam podliehajú príslušné orgány členských štátov pri posudzovaní, či štátny príslušník tretej krajiny, ktorý žiada o prijatie na účely uvedené v článkoch 7 až 11 smernice Rady 2004/114/ES z 13. decembra 2004 o podmienkach prijatia štátnych príslušníkov tretích krajín na účely štúdia, výmen žiakov, neplateného odborného vzdelávania alebo dobrovoľnej služby, predstavuje ohrozenie verejného poriadku, verejnej bezpečnosti alebo verejného zdravia, predovšetkým z hľadiska skutočností, ktoré sú podkladom tohto posúdenia a ich vyhodnotenia?
                        
                     
         
               2.
            
            
               Nezávisle od odpovede na otázky 1a a 1b:
               Má sa článok 6 ods. 1 písm. d) smernice Rady 2004/114/ES z 13. decembra 2004 o podmienkach prijatia štátnych príslušníkov tretích krajín na účely štúdia, výmen žiakov, neplateného odborného vzdelávania alebo dobrovoľnej služby vykladať tak, že členské štáty sú na jeho základe oprávnené k tomu, aby v prípade, o aký ide vo veci samej, kedy štátna príslušníčka tretej krajiny z Iránu, ktorá získala vysokoškolský diplom v Iráne na Sharif University of Technology (Teherán), zameranej na technické vedy, inžinierstvo a fyziku, žiada o vstup na účely absolvovania doktorandského štúdia v oblasti výskumu bezpečnosti informačných technológií v rámci projektu „Dôveryhodné zabudované a mobilné systémy“, najmä vývoja efektívnych ochranných mechanizmov pre inteligentné telefóny, zamietli vstup na ich územie s odôvodnením, že nemôžu vylúčiť, že schopnosti získané v súvislosti s výskumom môžu byť v Iráne zneužité, napríklad na získanie dôverných informácií v západných krajinách, na účely vnútornej represie alebo vo všeobecnosti na porušovanie ľudských práv?
            
         
      (1)  Ú. v. EÚ L 375, s. 12.